అయ్యగారి సాంబశివరావు
ఎ.యస్.రావు సెప్టెంబర్ 20, 1914 న పశ్చిమ గోదావరి జిల్లా మోగల్లులో జన్మించాడు. బెనారస్ హిందూ విశ్వవిద్యాలయము నుండి విజ్ఞానశాస్త్రములో మాస్టరు డిగ్రీ అందుకొని అక్కడే అధ్యాపకునిగా ఆరు సంవత్సరాల పాటు పరిశోధనలు చేశాడు. 1946లో సాంబశివరావు స్టాన్‌ఫర్డ్ విశ్వవిద్యాలయములో ఎలక్ట్రికల్ ఇంజనీరింగులో మాస్టరు డిగ్రీ చేయటానికి ప్రతిష్ఠాత్మక టాటా ఉపకార వేతనాలకు ఎన్నికైనాడు. 1947లో స్టాన్‌ఫర్డ్ నుండి ఇంజనీరింగు పట్టాపుచ్చుకొని భారతదేశము తిరిగివచ్చిన తర్వాత భారతదేశ అణుశక్తి విభాగములో అణు శాస్త్రవేత్తగా చేరాడు. అక్కడ హోమీ బాబా వంటి ప్రముఖులతో కలసి పనిచేశాడు. ఈయన 2003, అక్టోబర్ 31న మరణించాడు.
సాంబశివరావు హోమీ భాభా మరియు విక్రం సారాభాయ్ లతో కలసి పనిచేశాడు. అతడు భారతదేశంలో గల యువ శాస్త్రవేత్తలు మరియు సాంకేతిక నిపుణులు శక్తి సామర్థ్యాలు కలిగి ఉన్నారనే పరిపూర్ణ విశ్వాసాన్ని కలిగించాడు. ఈ ముగ్గురు మరియు మరికొంతమంది ప్రతిభావంతులలో ఒకరైన సూరి భగవంతం లతో కలసి ఒక ఎలక్ట్రానిక్స్ కమిటీ యేర్పాటు చేయబడింది. దీనిని "భాభా కమిటీ" అని అంటారు. ఇది పరిశ్రమల అభివృద్ధికి ఎలక్ట్రానిక్స్ అధ్యయనం భారతదేశంలో ఎలా ఉండాలో పరిపూర్ణ నివేదికను, సూచనలను అందజేసింది.
మాధవపెద్ది రామస్వామి
వీరు బ్రాహ్మణకోడూరు గ్రామములో 1927,మే-31న శేషగిరిరావు, లక్ష్మీనరసమ్మ దంపతులకు జన్మించినారు. వీరు ప్రసిద్ధ లలిత సంగీత మదుర గాయకులు, రంగస్థల నటులు మరియు క్యారంస్ క్రీడాకారులు. 1952 నుండి 1975 వరకు ఆకాశవాణి లలిత సంగీత విభాగంలో వందలాది పాటలకు స్వరకల్పన చేయడంతోపాటు ప్రముఖ కవులు వ్రాసిన పాటలను స్వయంగా పాడినారు. వీరు ఎన్నో కచేరీలలో పాటలు పాడటమేగాక, క్యారంస్ క్రీడలో తన ప్రతిభతో 1952లో నిర్వహించిన జాతీయస్థాయి పోటీలలో బహుమతి సాధించినారు. గుంటూరున్ హిందూ కళాశాలలో చాలా రోజులు పనిచేసినారు. వీరు 2001,సెప్టెంబరు-8న కాలధర్మం చెందినారు. [ఆంధ్రజ్యోతి దినపత్రిక; 2016,నవంబరు-28; 2వపేజీ]